काराकोरम
काराकोरम काश्मीर में एगो परबत श्रेणी बा जे पाकिस्तान, भारत आ चीन देसन में बिस्तार लिहले बा जबकि एकर एकदम पच्छिमी हिस्सा अफगानिस्तान आ ताजिकिस्तान तक ले पहुँचे ला। काराकोरम के अधिकतर हिस्सा काश्मीर के गिलगित-बल्तिस्तान प्रदेश में पड़े ला जे एह समय पाकिस्तान शासित काश्मीर में बाटे। एकर सभसे ऊँच चोटी के2 एही गिलगित-बल्तिस्ताने में पड़े ले जे दुनियाँ के दुसरी सबसे ऊँच परबत चोटी (8,611 मी (28,251 फीट))_हवे। परबतमाला के शुरुआत पच्छिम में वाखान कॉरिडोर (अफगानिस्तान) से होला, मुख्य रूप से गिलगित-बल्तिस्तान (पाकिस्तान शासित) आ लद्दाख (भारत) अउरी अक्साई चिन (चीन के कंट्रोल में) तक बिस्तार लिहले बाटे। ई दुनियाँ के दुसरी सबसे ऊँच पर्बतमाला हवे आ ओह पर्बतीय मंडली के हिस्सा हवे जेह में पामीर, हिंदुकुश आ हिमालय सामिल बाड़ें।[1][2] कराकोरम परबत श्रेणी में अठारह गो चोटी अइसन बाड़ी जिनहन के ऊँचाई 7,500 मी (24,600 फीट) से बेसी बा आ चार गो चोटिन के ऊँचाई 8,000 मी (26,000 फीट) से बेसी बा:[3] के2 (8,611 मी (28,251 फीट)), गशेरब्रम I, ब्रॉड पीक आ गशेरब्रम II।
पूरा परबत श्रेणी के लंबाई लगभग 500 किमी (311 मील) बाटे आ ई पृथिवी के ध्रुवीय क्षेत्रन से बहरें के सभसे बेसी ग्लेशियर वाला इलाका हवे। सियाचिन ग्लेशियर आ बियाफो ग्लेशियर दुनियाँ के दूसरा आ तिसरा सभसे लमहर ग्लेशियर हवें जे ध्रुवीय क्षेत्र से बहरें होखें।
काराकोरम के पूरुब में अक्साई चिन के पठार बा, उत्तर में तिब्बत के पठार के किनारा आ यारकंद आ काराकाश नदी के घाटी से एकर चौहद्दी बने ले जिनहन के ओह पार कुनलुन परबत श्रेणी पड़े ला; उत्तर-पच्छिम में एकर जुड़ाव पामीर के पठार से होला आ दक्खिनी सीमा पर पच्छिम से पूरुब के क्रम में गिलगित, सिंधु आ श्योक नदी के घाटी बाड़ी स जे एकरा के हिमालय परबत से अलगा करे लीं। ई नदी उत्तर-पच्छिम मुँह के बहे लीं आ अचानक मुड़ के पाकिस्तान के मैदानी हिस्सा में प्रवेश करे लीं। काराकोरम के लगभग बीचोबीच काराकोरम दर्रा बाटे जे लद्दाख आ यारकंद के बीचा में आवागमन के इतिहासी रस्ता आ बहुत महत्व के ब्यापारिक मार्ग रहल जे अब चालू ना बाटे।
इहो देखल जाय[संपादन करीं]
संदर्भ[संपादन करीं]
- ↑ Bessarabov, Georgy Dmitriyevich (7 February 2014). "Karakoram Range". Encyclopædia Britannica. पहुँचतिथी 3 May 2015.
- ↑ "Hindu Kush Himalayan Region". ICIMOD. पहुँचतिथी 17 October 2014.
- ↑ Shukurov, The Natural Environment of Central and South Asia 2005, p. 512 ; Voiland, Adam (2013). "The Eight-Thousanders". Nasa Earth Observatory. पहुँचतिथी 23 December 2016.; BBC, Planet Earth, "Mountains", Part Three
awa_Deva bho_Deva bho_Deva bho_Deva bho_Deva hne_Deva twi_Latn sun_Latn eng_Latn